कबि हरिश्चंद्र पांडेय ‘सरल’ कै जनम सन १९३२ मा फैजाबाद-अवध के पहितीपुर-कवलापुर गाँव मा भा रहा। इन कर बप्पा महादेव प्रसाद पाड़े रहे, जे बैदिकी क्यार काम करत रहे। सरल जी कै दुइ काब्य-सँगरह आय चुका हैं, ‘पुरवैया’ अउर ‘काँट झरबैरी के’। इनकी कबिता मा करुना औ’ निरबेद कै कयिउ रंग मौजूद अहैं, दीनन के ताईं दरद अहै, सुंदरता कै बखान अहै मुला बहुतै सधा-सधा, जाति-धरम के झकसा के मनाही कै बाति अहै अउर सुभाव कै सलरता कै दरसन बित्ता-बित्ता पै अहै। साइद ई सरलतै वजह बनी होये नाव के साथे ‘सरल’ जुड़ै कै।
यहि गीत मा निरगुन-रंग देखा जाय :
कबिता : मरुथल बीच
मरुथल बीच बसा जब गाँव,
फिर कस बगिया फिर कस छाँव।
हारी जिनगी मौत न हारी
जनम तौ यहि जग इक लाचारी,
कस कुटिया कस रंग महलिया
मौति न देखै ठाँव-कुठाँव।
… … फिर कस बगिया फिर कस छाँव।
तट सब ठाढ़े कोउ नहिं साथी
लागय तम से हारी बादी,
खेवन हार धार सँग भै जब
फिर कस पुरवा कस पछियाँव।
… … फिर कस बगिया फिर कस छाँव।
सोनेउ कै पिंजरा है पिंजरा
परबस सरबस यस जस ठिकरा,
गति पै बन्धन होंठ सिये जब
फिर कस कीरति फिर कस नाँव।
… … फिर कस बगिया फिर कस छाँव।
[~कबि हरिश्चंद्र पांडेय ‘सरल’]
awa_Deva awa_Deva awa_Deva awa_Deva hin_Deva bho_Deva awa_Deva hin_Deva bho_Deva hin_Deva awa_Deva bho_Deva bho_Deva hin_Deva hin_Deva awa_Deva kas_Deva hin_Deva hin_Deva hin_Deva bho_Deva